khistorydata/jeongjo-sjw-relations huggingface dataset:
정조 13년 · 목
京畿監司徐有防狀啓以爲楊根郡二十七戶燒燼而人命不至傷害敎以原恤典外令道伯各別顧助事回諭
정조 13년 · 강
有政吏曹參判閔鍾顯參議李祖承兵曹判書金尙集進
정조 13년 · 목
以李義行爲大司憲洪聖淵爲大司諫尹序東爲校理沈能翼爲修撰李光燮爲通津府使鄭東閔爲咸陽郡守林蓍喆柳誼爲副總管南正周爲慶州營將○原春道鐵原府良人金貴同忠淸道大興郡資憲崔弼國藍捕縣通政金以瑜黃海道平山府嘉善金瓛幷加資下批
정조 13년 · 강
命以來初二日先行太廟展謁及省牲器次詣各殿宮
정조 13년 · 목
禮曹因判府事蔡濟恭擧條批旨以來正月初二日宗廟春享大祭省牲器之節歲首展謁及永禧殿景慕宮歲首展謁取稟敎以初二日先行展謁次行省牲器次詣永禧殿毓祥宮景慕宮以此知悉○兵曹以初二日動駕時軍兵節目取稟敎以訓局步軍十哨馬軍五哨爲先後廂禁軍五番隨駕禁御兩營留陣
정조 13년 · 강
命祈穀大祭省牲器以親行磨鍊
정조 13년 · 목
因禮曹取稟有是命
정조 13년 · 강
戶曹以璿源殿簾帳修改吉日啓
정조 13년 · 목
該曹啓言璿源殿簾帳修改吉日擇入事有命矣今月二十八日卯時爲吉請以此日時擧行允之敎以修改時當展拜後董飭凡事本曹與禮工判待令
정조 13년 · 목
因鍾秀胥命啓辭敎以遣史官還傳仍傳命召政院以鍾秀來納命召啓敎以卽爲入城事更遣史官傳諭仍傳命召○假注書李東冕書啓略曰敬奉聖批馳往傳諭于右議政金鍾秀所住處則以爲臣罪犯罔赦四日金吾門外王章不加反速恩敎置身無所逃遁出城亦出於萬不獲已史官踵臨口宣下敎有非臣子所敢承聞者震懍之極罔知攸措不自意史官荐辱荒野復傳命召卽爲入城之敎諄複至此雙擎九頓不覺聲淚具發區區行止有不暇顧卽當顚倒趨承而狗馬賤疾數日添劇擬觀夜來加減卽爲擔舁還次命召姑爲奉留
정조 13년 · 강
命以歲初卽捧水原等三邑儒武錄名
정조 13년 · 목
敎曰駕次水原新邑日招見府內儒武待來春園幸設場試取有面諭於入庭諸人者今則歲翻隔日趁今知委可以先捧錄名次設武初試水原廣州果川三邑儒武來春當於水原府治親臨試取卽日唱榜以示慰悅之意三邑錄名歲初卽爲收捧武科初試以旬間擇吉初試規矩則待錄名多少草記稟旨事分付該曹該道
정조 13년 · 목
敎曰陛試尙不設行云齋任徑差追當處分自明日依例設行事申飭大司成處
정조 13년 · 강
命嶺伯先捄咸陽尙州還穀之弊
정조 13년 · 목
敎曰嶺南穀多之弊朝家業已軫念屢以裒益之意申飭廟堂措辭行會意謂民弊稍祛倉儲精實觀於昨日咸陽事營邑之猶不盡心釐革可以推知是豈非爲民足食之政反作厲民之端乎曾聞尙州亦然上番鄕軍適値該邑當次使之詢瘼所對一如所聞苟利於民見牛未見羊之嫌不必較量況尙之積弊亦已槪及於前下飭敎者乎先從咸陽尙州較戶量穀亟行蘇救之擧決不可緩更以此意嚴飭該道斯速擧行留與賣數爻秩秩區別後錄狀聞賣亦有許多般以不實空殼勒準詳定元式其爲弊何異於分還之勒授乎減價一款道伯務思對揚之方至於流來積逋之幷與徵隣徵族而近於龜刮者減價亦屬貽弊此則惟在道伯精覈詳察據實登聞以聽朝家處分之如何有司之臣雖不無持難朝令當信民事爲重區區穀簿之贏縮有不可一直膠守竝以此意知悉咸尙外不得不釐正處亦須取次矯弊使嶺民得以安業樂生事一一條列申明嚴飭該道
정조 13년 · 목
敎曰昨見囚徒中廳隸罪目訝怪莫甚詳加査實果有委折當初六十捕校之令該廳決棍也爲念混囚重棍元犯尹哥漢外皆令擧法而已傳者誤傳混及首犯漢而然云然則該大將可謂公罪廳隸旣施一次之刑分揀放送事分付
정조 13년 · 목
政院啓言司僕寺巨達不佩門標恣意攔入請出付攸司照法嚴治兵曹入直堂郞所當重勘而本院請推之外無可施之罰何以爲之允之敎以兵判及入直堂上從重推考郞廳拿處行首內乘汰去○兵曹啓言司僕寺巨達不佩章標肆然攔入見捉院隸守門將卒之初不考察任其擅入之狀萬萬痛駭此莫非臣不能檢飭之致惶懍不知所達而當該守門將請爲先汰去令該府拿處允之
정조 13년 · 강
命全羅水使李文喆拿處
정조 13년 · 목
以水虞候李禹蕃到防狀啓稽滯踰一朔故也
정조 13년 · 강
吏曹判書洪良浩陳疏乞遞賜例批
정조 13년 · 강
配正言金星甲于其本土
정조 13년 · 목
星甲陳疏敎曰稍息之餘昨有李百亨今有金星甲卽其本土定配原疏付丙○玉堂陳箚救星甲批以省箚具悉仍敎曰李百亨金星甲之疏旣犯禁令焉敢營救乎修撰金熙朝遞差
정조 13년 · 강
有政吏曹參判閔鍾顯參議李祖承進
정조 13년 · 목
以洪秀輔爲大司憲尹㬦爲大司諫尹行履爲執義李東稷爲司諫金履翼李錫夏爲掌令宋煥箕爲持平魚錫齡爲獻納柳畊金聖準爲正言李晴爲修撰李貞運爲副修撰丁範祖爲兵曹參知
정조 13년 · 강
召見齊陵參奉李國柱于重熙堂仍命至德祠宣額擇日擧行孝寧大君奉祀孫訪問調用
정조 13년 · 목
敎曰今因大君奉祀孫李國柱入侍詳聞事蹟鎭安大君祠宇在於忠州地貧不守護所見極爲未安益安大君奉祀孫李齊白年前特除寢卽時召見問之其家則有朝家劃給香火之需而此家則尙今闕焉大是欠事況事體何如尊慕何如則任其草率是豈繼志述事之道乎祠宇春秋時祭官給祭需守護與修治之節亦宜有定式每年自本官給錢穀豊德山地祭位條亦令量給而擧行形止及數爻後錄狀聞事令廟堂分付畿湖道臣處以大君之至德懿行墓道莫尋今於幾百年之後有此修築之擧而奉祀孫爲齊陵參奉神理雖曰玄遠伏想陟降之靈必有悅豫予小子於此豈勝愴感還亦與有幸焉不可無紀實之文字畿伯旣是閣臣本家可據文跡及今春以後御製及判批文字以至祭式祭品官給物種作成册子序跋間仍又撰出精寫給主家藏于祠與墓以爲永久遵守之地事亦令畿伯知悉○敎曰今因言端聞之豊德所在鎭安大君山地之推尋由於墓碣之因潦水現出而傍近有孝寧大君後孫艱尋本墓主祀人而傳其事至於登徹其人事極爲可嘉令畿伯尋見別給食物因此又思之讓寧大君廟以至德二字肅廟朝表之孝寧卽讓寧之同氣也御極以後一欲致祭而未果兩大君家主祀人名至德祠宣額事蹟幷自政院訪問以啓○政院啓言問于讓寧大君奉祀孫副司果李祉光處則以爲至德祠錫號後宣額則尙未祗受家藏事蹟二册今方取入孝寧大君錫號淸權已爲揭額奉祀孫故縣監李齊鵬身故後其子居在咸昌地而其名則不知云矣敎曰至德祠錫號在肅廟朝而宣額則尙未爲之云甚是闕典令該曹擇日宣額宣額日當遣承旨致祭御製祠記亦爲揭板事分付因此又聞之淸權祠卽孝寧祠號而錫號後卽爲宣額云至德祠致祭日亦爲致祭奉祀孫令該曹訪問調用
정조 13년 · 강
命故仁陵君家弔祭致賻依例擧行
정조 13년 · 목
敎曰因抄啓文臣李來鉉事始知大臣之長逝此大臣品質予所稱歎擢至上相夫豈偶然所取者胸中無忮能傷人之心也今焉奄忽嗟惜何言近雖棲屑江郊其官大官也該曹之尙無一言登聞大關事體後弊禮曹堂上一幷亟施不敍之典故仁陵君家弔祭致賻等事依例擧行事分付
정조 13년 · 강
罷吏曹參議李祖承職
정조 13년 · 목
該府以咸陽前府使張集紹前郡守金魯岳等原情啓敎以三萬餘包之爲流來舊逋不待渠供已有斟量而況報營丁寧則罪在於道伯不在於邑倅兩囚今日內公罪勘放掩置之道伯事旣現發之後不可仍置罷職又以守門將金相履原情啓敎以旣已汰去分揀放送又以兵曹佐郞許鞏原情啓敎以附過放送又以分軍衛將呂善亨考察將官禁衛千總李澄萬部將柳載新原情啓敎以分揀放送又以兵曹佐郞李鎭宅原情啓請刑推得情敎以除刑推議處又以李鎭宅議處啓敎以歲除隔日以草記考律勘放又啓言李鎭宅身爲騎郞攔入之類慢不禁察事極可駭以此照律杖七十收贖奪告身二等放送敎以如有功減一等又啓言張集紹金魯岳不念國穀之體重一任監色之反弄因循掩置各徒三年定配敎以幷功減一等
정조 13년 · 강
命司謁金必彥等草記議處
정조 13년 · 목
刑曹啓言司謁金必彥別監朴宗煥等處頃以判下辭意定限五日使之另行廉査原啓辭卽爲現納之意嚴飭分付矣今已過限終不現納金必彥朴宗煥幷與金彥脩等請嚴杖究問以爲斯速現納之地允之又啓言金必彥朴宗煥幷與金彥脩金麟禧朴盛根等嚴杖究覈而彥脩等一如前招無意直告者俱極痛駭必彥宗煥等終不査得之狀亦涉駭然更定五日使之廉査而如過此限則請嚴加杖問期於査出敎以草記議處又啓言金彥脩金麟禧以閪失公事之罪照法嚴勘朴盛根以不能檢飭之罪從重勘處金必彥朴宗煥判付嚴飭之下終不査得請幷照律勘處敎以歲除隔日幷收贖放送
정조 13년 · 강
詣璿源殿展拜仍詣景慕宮展拜歷臨文禧廟奠酌
정조 13년 · 목
具翼善冠袞龍袍乘輿出協陽門入仁政門至萬安門外降輿入就拜位行禮仍詣殿內奉審訖命戶曹判書金履素工曹判書邊得讓率工匠修改簾帳而親自董飭因禮曹判書望以徐有隣批下使之先進參後謝恩修改畢敎曰歲前當展拜而除夕齋宿相値今日眞殿修改日勢差早當由便道展拜景慕宮該房知悉出萬安門乘輿出仁政門弘化門入逌瞻門日瞻門至齋室門外降輿入齋室仍詣版位行禮詣宮內奉審訖還齋室俄而出齋室門外乘輿出日瞻門逌瞻門入弘化門出敦化門由備邊司前路至文禧廟齋室門外降輿入齋室仍臨廟內奠酌歷臨宜嬪廟奠酌還齋室少頃出齋室門外乘輿由備邊司前路入敦化門協陽門還內
정조 13년 · 강
有政吏曹判書洪良浩參判閔鍾顯參議曺允大進
정조 13년 · 목
以曺允大爲吏曹參議李獻慶爲禮曹參判李太亨爲副應敎鄭東觀爲修撰李義觀爲副修撰李甲奎爲健元陵參奉健元陵參奉李甲奎獻陵參奉朴宗福相換○咸鏡道咸興府正憲金䝺元嘉義朴夏柳老職加資下批
정조 13년 · 목
刑曹啓言私屠設禁法意甚重而民習愚頑藏牌之前浪藉宰屠至於往來街路買賣市上臣曹之不能預先禁飭萬萬惶恐而各部之視若尋常旣不卽來告法司又不得隨現禁斷請五部官員幷令該府拿問處之允之○敎曰自今日至來初三日各司藏牌
정조 13년 · 강
命西溪君熠綾恩君具允明知事尹東暹加給歲饌
정조 13년 · 목
漢城府啓言朝官年八十士庶年九十以上者每年歲首依法典陞資事定式矣加資人職役姓名別單書入而西溪君熠綾恩君具允明今年俱爲八十旣已資窮不得循例書入敎以資窮人員加給歲饌知事尹東暹何不擧論乎一體加給歲饌
정조 13년 · 강
右尹洪檍疏陳病狀乞免享官賜例批仍命許遞以金載順代之前望也
정조 13년 · 강
分遣承旨致祭于至德祠及淸權祠
정조 13년 · 강
命漣川縣監李榏中考勿施
정조 13년 · 목
京畿監司徐有防褒貶啓本振威縣令李協聖以旣蒙恩貸當觀來頭爲目漣川縣監李榏以所貴恪勤盍勉剛克爲目幷置中考敎曰申飭之下許多題目無一神奇前等題外所塞責者只李榏一人道伯事極爲未安該道臣推考漣川縣監李榏中考勿施(刀削)(刀削)(刀削)(刀削)(刀削)
정조 13년 · 강
還給知事金漢耆疏本
정조 13년 · 목
先是漢耆陳疏略曰(刀削)(刀削)(刀削)臣又有蓄積于中隱忍未發者兹敢尾陳嗚呼辛卯一事在臣爲難明之案聖敎之下何敢自明而殿下時未隨駕其於事實或恐有未盡燭者彼狐鼠輩之自作釁孼煽動事端而事或不成則移禍他人此是本來伎倆其爲計誠巧且㦧矣伊日臣方在家下隸來告曰大駕方幸舊邸仍下扈衛之命臣心甚驚惶急於承候蒼黃馳進見阻於作門少間標信出來始得入問安所則厚謙已先承候而退矣作門哨官以擧職之故至有賞賜之擧臣則遽承御將特除繼有訓局兼察之命直出陣上翌日因傳敎以軍服始爲入侍萬目所覩焉可誣也若乃臣之罪則有之臣侄書問扈衛之由故以爛報送示臣侄又以書來曰以聖敎觀之彼必不免而以此爲罪渠必不服而無以解天下後世之惑若終至處分之境而有下詢之事則須先陳扈衛之無名而仍暴彼之平日罪惡使已張之擧歸於有名云云所謂平日罪惡卽臣侄壬辰疏中諸事而其時慈聖之所以下敎於臣而使之陳達者亦與此一般義理也臣不識四到而厚賊在傍泄漏可畏故遂未免泯默而退到今追思臣乃負先朝負慈聖之罪人也惶悚愧恧不知所措嗚呼臣之年前一疏可謂愚且妄矣以人廢言未蒙採納而然其所秉執者乃爲君父辨誣也苟或有背馳於此者則是豈今日北面於殿下者哉夫何伊時大臣三司視臣如仇謂之以凶疏擬之以極律毒鋒叢集群吠四起此何心腸不覺危怖槪聞不逞輩餘論則以爲夏賊之凶言有不足辨若謂之誣則反實其言又曰辨誣二字自閔鎭遠亦逆也噫此何言也夏賊之凶言旣不謂之誣辨誣之疏反驅之逆則其將置先大王曁殿下於何地耶雖以耇輝之凶猶於一鏡之島配也以晚討自引而故相臣之屢疏辨誣未聞有攻斥如此者至於臣之一疏急於驅脅作此悖理無據之說而構捏之自以爲得計而不覺反自首實於夏賊之同歸是又耇輝之罪人也良可痛也噫爲人臣而死於國分耳亦復何恨但臣之所深憂者故相臣辨疏炳然丹靑辭嚴義正而其說不行故凶賊餘孼至於乙亥而極矣臣疏則辭義之嚴正不及故相遠甚而又命投火若終未頒布則日後凶徒將未知做出何等變怪也伏乞竝與臣前疏而卽命布示使東土臣民得免於夷狄禽獸之城焉臣以積年屛棄之蹤何敢干預朝廷間事而一段秉彝之衷至死而終有所不泯舁疾城外以效一死之義惟聖明裁處焉至是敎曰全篇多礙眼不緊下款豈待疏辭乎大臣箚猶還傳況此疏乎還給
정조 13년 · 강
飭諸道栗木敬差官黃腸木敬差官卽爲上來
정조 13년 · 목
因全羅道黃腸木敬差官狀啓敎曰許久遲滞徒貽民弊諸道栗木敬差官黃腸木敬差官皆令關到日上來事令廟堂三懸鈴行會屢次申飭之下無論敬差官及守令邊將尙無一人狀聞三道道臣令該曹發絾取招
정조 13년 · 목
先是敬心以持平陳疏略曰從古人臣遭罹奇怪亦復何限而未有如臣跡未沾於仕籍名已登於彈章者如非我殿下生成而甄拔之臣卽嶺海之魂溝壑之物也受恩如天圖報無地曩旣奉薇垣除旨今又奉柏府新命聞命驚惶罔知所措以臣滓穢之蹤豈可濫廁於淸顯之職哉伏望特命刊改臣於昨日詣臺之初府吏來告掌令李祉永疏本還給時自政院有原疏中若拔尹蓍東三字則當爲賜批之敎云矣及見再疏則果依傳敎而拔之其言之得失事之當否姑捨之名曰言事疏而俄頃之間無難變改何其顚倒之甚也此不可以一時薄過論也臣謂掌令李祉永施以刊汰之典斷不可已也至是批以甄復未幾如是論人可謂不思之甚矣
정조 13년 · 목
先是檍以大司憲陳疏略曰(刀削)(刀削)噫在簡以梟獍之性濟蛇蝎之毒傳神於鏡虎護法於雲確平生揣摩不越乎讎視國家魚肉一邊(刀削)(刀削)事與心違狼心益狠粧出驥賊投呈凶疏秋供一出情跡畢露噫嘻痛矣誣逼之言有非今日臣子所可泚筆而說到者雖使此賊千剮萬戮未足以慰神人之憤而臥死旅店王章未加三尺至嚴決難容貸臣謂逆賊在簡亟施孥戮之典宜矣至是批以諸條不允(刀削)(刀削)
정조 13년 · 강
命咸陽前府使李得駿分揀放送部官李之淳等拿處分揀
정조 13년 · 목
該府以李得駿原情啓敎以督捧之數旣如是夥然餘皆期以翌秋收殺則可謂有功無罪分揀放送○因中部奉事李之淳東部都事洪最榮南部奉事宋元慶西部奉事趙有善北部奉事任晦周拿處傳旨敎曰拿處法已行矣囚繫時値藏牌此傳旨分揀
정조 13년 · 강
命畵員卞尙璧之子付祿
정조 13년 · 목
禮曹啓言畵員祿窠陛付事以內閣節目及圖畵署所在文蹟參瓦觀之則朴仁秀雖以差備待令生徒應爲陛付之人而朴昌垕之承傳所重有在今番補闕先以朴昌垕塡差恐合事宜敎以朴昌垕更思近來此等希望之習誠一痼弊當初承傳過矣然命令當信從後收用亦無不可朴仁秀定式之外今番歲畵最爲精工待窠先爲付祿至於此窠有先爲收用之人卞尙璧卽先朝影幀摹寫之人功勞不少其子之爲畵工近始知之以此人付此窠祿
정조 13년 · 강
度支進貧寒宗室子女婚扶助別單賑廳進貧寒宗室子女葬顧恤別單
정조 13년 · 목
戶曹別單故原興君煦女婚故花溪君檔女婚故河興守埰子婚故花原君樺女婚故蓮豊君▣女婚故安原君烠女婚故花陽君權女婚西淸君煋子婚故海溪君▣子婚故茂林君塘女婚各米一石木二疋錢四兩○賑廳別單慶興君栴女葬花原令樺女葬蓮豊君▣女葬原興君喣子婦葬花恩副令▣子婦葬西淸君煋女葬原陽君子葬全興副守埝子婦葬樂城君壇女葬靈川君壄子婦葬安昌君燝女葬原豊君熙女葬西平君橈子婦葬雲峯君杺女葬全春君堦子婦葬蓮昌副令榕女葬河興守埰女葬西陽君熳女葬鎭川君松子葬密林君炓女葬光恩君楧女葬光春君棬子葬花城君橰女葬花平君橃子葬蓮豊君▣子婦葬各米一石木二疋錢四兩敎曰觀此別單西平君家貧寒可知其奉祀孫名字年歲儒業武工間令吏兵曹詳問草記
정조 13년 · 강
審理慶尙道殺獄
정조 13년 · 강
命以十一日致祭李提督
정조 13년 · 목
敎曰李提督生年在今年生月又在此月生日只隔數日昨年已以致祭之意有下敎十一日遣將臣中曾經正卿人設祭服色祭品張軍樂等事一依昨年例伊日宣武祠一體致祭祭文竝當親撰聞其主家窘乏令度支三營量給物力俾助典賓之需
정조 13년 · 강
命故大司憲韓光肇贈職今日政下批
정조 13년 · 목
敎曰故大司憲韓光肇家將於歲前延諡云欲屬特別之例議諡時不拘加贈之典而今當延諡之日何無表異之擧今日政贈職下批事分付銓曹仍令宣諡官賜諡後賜祭
정조 13년 · 강
命藥院都提擧李福源許副
정조 13년 · 목
敎曰夙夜之勞勢所難强李判府事兼帶藥院之任今姑許副○內局啓言今日王大妃殿繼進湯劑當爲議定而提調吳載純副提調具㢞不爲仕進請竝牌招同參議藥敎以竝許遞與都提調許副之代政官牌招開政
정조 13년 · 강
遞都承旨具㢞以金憙代之罷吏曹參議李勉兢以曺允大代之竝前望也
정조 13년 · 목
勉兢以違牌例罷故也
정조 13년 · 강
汰司僕僉正李廷恢仍爲拿問定罪
정조 13년 · 목
兵曹啓言依下敎司僕僉正李廷恢拿入査問委折則所供內以爲本寺每當熟馬面給下敎之時則以四邊馬出給而或當帳殿面給之時則別邊馬待令已成近例故今番水原府使趙心泰處有熟馬面給之下敎故亦以四邊馬封置矣去夜以御覽次有牽入之下敎故果依前例以別邊馬待令而以換入之意言及內乘以爲微稟之地今承下敎惶恐震越無所容措云矣敎以近例之如此如彼姑無論名雖四邊馬其肥瘠與好否唯在該寺之擇給堂郞中如有顧藉之意則換給好馬自是該寺常事今番賞典事面何如而所謂四邊馬中必取最駑駘擧行僉正所爲萬萬痛駭今於査問之下惟事粧撰可謂罪上添罪況禾毛色單子已啓下亦已看品於政院之後不以本色待令於御覽尤萬萬無據該郞李廷恢爲先汰去令該府拿問照律嚴處該吏令兵曹從重決棍
정조 13년 · 강
諭判府事徐命善勿待罪
정조 13년 · 목
政院啓言中樞府錄事來言判府事徐命善以爲以太僕事所被嚴敎萬萬悚懍走伏金吾門外恭竢重勘云矣敎以萬萬過矣罪在郞官何如是乎卽爲安心還第明日入侍事遣史官傳諭
정조 13년 · 강
校理尹光顏陳疏乞郡賜例批
정조 13년 · 목
以南鶴聞爲承旨丁範祖爲大司成洪良浩爲內局提調故大司憲韓光肇贈吏判
정조 13년 · 강
罷吏曹參判具庠職
정조 13년 · 목
敎曰近來祭官不擇忒甚似此之事亦拘顏私乎當該銓官罷職
정조 13년 · 강
命廟堂釐正諸道巡兵營習操守令竝參之例
정조 13년 · 목
全羅監司尹行元狀啓以爲營屬牙兵聚會全州府今十一月初五日私操初六日臣躬率正操中軍領軍守令及將官馬兵射手等柳葉箭五矢一巡砲手鳥銃三放一次依例擧行將官旗牌官等兵學指南考講射放則中考講兩通之類從分數施賞則木爲一同四十一疋十尺馬軍等資布木爲四同二十二疋將卒犒饋依辛丑定式每名米五升以乾糧分給則米爲一百七十六石十二斗五升將校等留糧每日米三升計給則爲五石三斗六升竝以臣營別備米木上下中軍尹宇大柳葉箭邊一中南原無任雲峯縣監韓命祥邊二中礪山府使韓光迪興德縣監辛弼垕邊一中二十九邑將官旗牌官及馬兵射手七百四十八名內柳葉箭邊三中二名貫一中邊一中三名邊二中四名貫一中二十四名邊一中三十四名砲手及塘報軍砲手二千九百三十五名內貫一中邊一中八名邊二中六名貫一中二十名邊一中六十名敎曰所謂巡牙兵不過二千餘名每邑所在十名內外多處亦只是百名內外過此數絕穻則今此二十九邑守令之領軍來赴不但無義觀於兵營狀啓諸倅之赴操亦非一二處則脫有用處以守令一身何以分赴許多處亦係行不得之事平時曠官民邑之貽弊不少有事節制尤豈成說此道若此他道可知以此意令廟堂知悉守令之巡兵營習操竝參之例宜卽釐正參考諸道事例逐一論理草記回啓待批下仍卽行會諸道俾各自今爲式○備局啓言各道守令之赴操於兵營者皆帶千把哨等將官名色然後始爲參操不帶將官名色者只領軍往赴而已元無參操之例則有巡牙兵邑守令本不帶牙兵將官名色當其行操之時似當只有領付不爲參操而外方軍制無以遙度請爲先發關各道詳問事例後更爲草記稟處允之
정조 13년 · 강
飭諸道帥臣無敢只以將領置之都試居首
정조 13년 · 목
全羅兵使李潤彬狀啓以爲蘆嶺以南二十三邑今己酉條馬兵都試以今十一月十七日設行於臣營優等金慶文以馬兵別將別無他陞差之軍任之次趙明得依節目該邑相當軍任爲先陛差而金慶文之直赴殿試與趙明得之直赴會試事請令該曹稟處優等一人右營屬馬兵別將閑良金慶文居光州柳葉箭一巡貫一中邊一中片箭一巡邊二中騎蒭一巡二中之次一人前營屬右別右哨馬兵趙明得居長興柳葉箭一巡貫一中邊一中片箭一巡邊一中敎曰馬兵都試之特爲設置居首者賜第出於樂此爭赴之意而近來諸道居首者非別將則把總哨官所謂馬兵無一人決科定式今近十年年年如此此豈非道帥臣不能察筋之致乎日前欲於他道狀本措辭提飭而未果今番則拔例之次馬兵趙明得特爲直赴殿試此後又或只以將領置之居首該帥臣難免其罪以此令廟堂嚴飭諸道所謂將領若以出身中有地處人差出則其弊不期祛而自祛然未知諸道事情之如何此則亦自廟堂問其便否待其指一狀聞元節目中措語付標年前都試定式以後至于今每年純然以將領置居首者廟堂査問兵曹該帥臣推考不飭之將領令道臣嚴棍懲礪事一體分付○備局啓言問于兵曹則平安前監司鄭一祥乙巳都試趙璥丙午都試金履素戊申都試前兵使白東俊丙午都試忠淸前監司沈豊之甲辰都試李得臣乙巳都試金光默丙午都試洪檍丁未都試時監司權▣今年都試前兵使田文顯壬寅都試李潤禧癸卯甲辰都試金永綬乙巳都試具世勣丙午都試權䎐丁未都試時兵使金麟瑞今年都試全羅前監司徐龍輔戊申都試時監司尹行元今年都試前兵使曺學臣壬寅都試孫相龍甲辰都試許▣乙巳都試李漢五丙午都試原春前監司蔡弘履癸卯都試李時秀乙巳都試李致中丙午都試金載瓉丁未都試慶尙左道前兵使金廷遇壬寅癸卯都試李仁秀甲辰都試白師誾乙巳都試姜五成丙午都試時兵使南志默戊申都試慶尙右道前兵使南憲喆壬寅都試申㬚甲辰都試時兵使尹得逵今年都試前守禦使金鍾秀戊申都試前總戎使徐有大癸卯都試趙心泰丁未都試居首者皆是將領云以上帥臣三十六人中趙璥金永綬權䎐李漢五四人旣已身故勿論其餘一傡推考敎以大臣勿論○兵曹啓言觀此全羅兵使李潤彬啓本則馬兵都試時馬兵別將金慶文居首馬兵趙明得之次請令該曹稟處而趙明得旣有直赴殿試之特敎金慶文似當依法典直赴殿試而係干恩賞請上裁諸道馬兵都試居首賜第之命專出於激勸馬兵之聖意而每年決科在於將領而不在於馬兵者有非當初特敎定式之本意請當該帥臣從重推考從之
정조 13년 · 강
副總管洪明浩陳疏賜例批
정조 13년 · 목
疏略曰(刀削)(刀削)臣罪盈惡極禍延偏母苟存視息衰經奄除乃者總管除命遽下於中月未盡之際榮寵雖極於收簪私情無地於奉檄苫塊餘喘神識都迷陳力就列斷無其望伏乞鐫臣宿衛之任
정조 13년 · 강
以鄭東浚爲承旨前望也
정조 13년 · 강
命水原等三邑武科初試初十日爲之
정조 13년 · 목
兵曹以水原廣州果川三邑武士武科初試擇日啓敎曰以初十日爲之自初三日捧單至初試開場日而每日所捧數爻報于巡營自巡營書送政門事分付初試試官自京下送貽弊宜念府使曾經將臣爲上試官廣尹爲副試官道內察訪中一員爲參試官眼同試取
정조 13년 · 강
右議政金鍾秀陳疏賜批
정조 13년 · 목
疏略曰臣之疏率虛妄信心信口卽臣本來痼疾之莫逃於聖鑑者也始也輕信浮言畢竟査事落空罪陷不測恥在難㨵自作之孼捫舌莫及嗚呼生逢聖代誤辱知遇屢躓屢起轉死回生恩造罔極糜粉難酬尙覬畏愼懲吹以圖卒承大德而到今年位猥多之後忽作忘恩負德之人縱荷聖度天大姑從寬貸臣心慚懼返不如速死之爲安嗚呼懷邪挾私以上欺天聰卽臣素所切憎深恥者而垂死之日墮落坑塹平生所藉手而事我聖上者今焉掃地盡矣衷情未白心跡相盭拊膺嗚泣廢寢與食賤疾沈篤此生餘日覲光無路臣之目將不瞑於泉下矣惟是濫銜之一日縻在身邊其爲辱具瞻之位大矣顒俟處分至今不下冒死呼籲伏乞將臣議政職秩亟行改正然後下臣司敗議臣罪狀批以遂事勿說故曰悔亦不可長留在胸中卿須安心參班仍命遣史官傳諭
정조 13년 · 목
以李秉鼎爲副提學
정조 13년 · 강
詣璿源殿展拜齋宿于摛文院
정조 13년 · 목
具翼善冠袞龍袍乘輿出協陽門入仁政門至萬安門外降輿入就拜位行禮訖詣慈殿少頃乘輿出泰秋門入摛文院齋宿
정조 13년 · 강
敍卿宰侍從堂上堂下罷削人
정조 13년 · 목
中部元戶四千八十二戶人口男九千八百三十七口女一萬七百七十三口東部元戶七千六百三十四戶人口男一萬六千二百二十四口女一萬三千三百十五口西部元戶一萬六千三百七十一戶人口男三萬三千四百五十口女三萬四千七百四十一口南部元戶九千九百七十戶人口男二萬三千六百六十二口女二萬三千二百九十九口北部元戶五千八百四戶人口男一萬三千二百三十四口女一萬一千一百七十一口五部都元戶四萬三千八百六十一戶人口男女竝十八萬九千七百六口京畿元戶十五萬九千三百三十六戶人口男三十二萬七千二百六十口女三十一萬八千十口黃海道元戶十三萬六千八百六十一戶人口男三十萬五千六百六十八口女二十六萬三千六百六十八口全羅道元戶三十一萬九千五十戶人口男五十七萬六千四百十八口女六十四萬六千八百一口慶尙道元戶三十四萬七千二百七戶人口男六十八萬六千二百五十三口女八十二萬三千三百八十一口忠淸道元戶二十二萬一百五十三戶人口男四十二萬八千四百十四口女四十四萬一千一百十六口原春道元戶八萬一千六十三戶人口男十六萬五百三十三口女十六萬七千八百六十五口平安道元戶三十萬九百四十一戶人口男六十三萬九千六百三十一口女六十五萬七千五百六十九口咸鏡道元戶十二萬一千四百四戶人口男三十四萬一千六百十九口女三十四萬五千四百四口八道都元戶一百六十八萬六千十五戶人口男女竝七百十二萬九千六百十口
정조 13년 · 강
命慈殿湯劑待五貼更爲議定
정조 13년 · 목
因藥院啓辭有是命
정조 13년 · 강
召見判府事徐命善右議政金鍾秀備堂鄭民始于誠正閣
정조 13년 · 목
命善曰太僕擧行萬萬駭然莫非臣平日不能檢飭之致也恩批之下煩瀆是懼遂不免黽勉退歸而悚惶之忱歷日未已亟命遽臣所帶太僕提擧之任以安微分焉予曰罪在郞吏在卿何有不見卿久矣適因胥命啓辭使之入侍端揆與重臣亦令登筵此月此日居然爲十餘年追憶往時寧不懍然卿等若爾人予不得全保則其將如何耶命善等曰若踰此歲則將爲十六年之久矣國勢之得以奠安莫非宗社之福臣民之幸也疇昔危機尙令人髮竪而膽掉何忍提說聖上之於臣等全保之德曲庇之恩可謂天高而地厚臣等則不能仰答其萬一徒竊寵任貽憂聖朝不忠之罪固無所逃矣鍾秀曰邇來聖意在於恢蕩沈滌偕至大道誠不勝區區欽仰而惟願聖上終始留念於無忘在莒四字焉予曰李判府藥房提擧之任勢難供劇故昨筵許副而右相則有老親乍遽旋除殊非體諒之意蔡判府則同是耆老大臣而一遽一除亦涉如何至於金判府則箚批未下勢難行公前領相姑難勉出提擧之任無可爲者誠爲悶然命善等曰臣等俄於閤外亦有所酬酢而憂歎不已者慈殿氣候之尙爾愆和自有所祟豈不罔措乎伏願淵然深思以爲仰慰慈心之道焉至若金判府箚批之尙今未下及金吾秋曹等設禁一事大非所望於聖明者也伏乞聖上特賜箚批仍收禁令以光聖德至於前領相何可擬於官職除否乎予曰予之此擧豈得已乎命善等曰討復之義豈忍暫忘而只緣怵畏嚴命姑且中止臣等之罪萬殞有餘彼多士之沫血請討可尙非可罪也日昨伏聞儒生輩以秋郞禁都之因儒疏被罪欲爲捲堂因泮長力挽而止云衆論決不可沮遏惟願聖明更加三思予曰卿等更勿煩陳仍謂民始曰卿何當入處京第耶民始對曰臣之得有今日莫非聖恩生死夷險謹當唯命是趨而第臣母年至篤老將待春和與之入城矣且臣所帶備局有司之任人器固不相稱而至於一門內兩人兼帶私義旣爲難安公格亦甚芶艱特蒙恩遽區區之望也詢于右相鍾秀對曰重臣之欲遞似無所怪恐合體諒矣敎以備堂鄭民始有司之任今姑減下民始曰顯隆園祭井地師金養直以方位爲抱有移設之議且鄕校舊基去路大旺橋完築爲好云定送牌將與園官眼同擧行恐爲合宜矣予曰唯予又曰一名之人或有除授左右尹之例乎鍾秀對曰曾無是例一名中尹謐地處凡百最於儕類而不過掌通而止矣近來一名中或有除郡守府使者又有除郞官之人在渠輩可謂莫大之恩擇矣○鍾秀啓言日前茂朱府使蔡弘履之除拜也如無準瓜窠則以準朔窠差送雖有口傳下敎此與指窠之傳敎有異則其在政格所當以某邑準朔草記請內移或改差蒙久然後始爲擬入而不此之爲直以茂朱府使改差書入望筒者有違銓法且關後弊請前吏曹判書吳載純從重推考從之又啓言前月春塘臺親臨試射時以騎蒭技之漸不如古有所下敎故臣以故知中樞府事宋豈八十後春塘臺騎蒭五中仰對矣聞豈官歷在法應諡而以身故過百年者稟旨後始許諡有新令甲故該曹不受諡狀云請依他例許施從之又啓言贈吏判韓光肇之特命賜諡也以贈亞卿而賜諡不害爲特異之例爲敎今旣有贈正卿之命此後則凡係特諡者皆贈正卿然後賜諡修明舊典前此如有未贈正卿而得諡者許令加贈恐合事宜矣從之又啓言浮橋造成之一年一次便是定制財力木物旣已區劃宜有主管衙門以舟橋司稱號合付濬川司仍令本司有司堂上兼管擧行都提調以下例兼堂上亦以濬川司兼堂上一體句檢從之
정조 13년 · 강
削承旨李集斗洪仁浩職配承旨尹行任檢閱金祖淳
정조 13년 · 목
敎曰今日兩大臣重臣入侍事命下事當爭先詣閤而焉敢互相推諉藥院進去外在院承旨一竝削職令該府卽爲拿囚捧供重勘其中尹行任之推諉尤萬萬無狀莫非驟升之害放恣之習不可拿處而止陽城縣定配星火押送萬一遲滯移配湖沒○敎曰今日入侍焉敢以兼史替入乎大抵金祖淳痴濫不愼口之習日增月加在渠家豈好消息乎況昨夜以渠父祭官事銓堂至被譴罷之典尤焉敢若是無㥘乎龍仁縣定配當刻押送如或遲滯嶺沿移配
정조 13년 · 강
御營廳以幼學任聖臯勸武軍官傳令啓
정조 13년 · 강
壯勇營進拜峯屯節目
정조 13년 · 목
節目今此舊園所事體輿他自別樹木不可一任其樵牧土地不可一任其等棄故特設屯所自壯勇營主管仍置久勤窠別將以爲禁養耕穫之地而旣有別將則不可無廩料員役等名色書員以下所屬依例差出廩料拮据磨鍊應行節目開錄于後永久遵行一知穀官旗牌官俱是一營之校而知穀官則有久勤旗牌官獨無久勤有欠均視本屯監官以旗牌官從久勤差遣以爲疏通之地一屯監以拜峯別將稱號而差出之規依總戎廳臨長兩鎭別將例自本營久勤次第備三望移送兵曹自兵曹入啓受點奉行一本鎭瓜期以二十四朔爲限而無論瓜遞徑遽必以時當首仕者差送而瓜滿則前期一月瓜狀成報本營以爲憑考之地一別將今爲落點之窠則事面與屯監有異印信一顒造給各樣文牒以報狀使之擧行一本屯元是御營廳字內在前參軍主管禁養則今亦依舊例使御營廳次如禁養而不可專委於該廳禁松軍本屯山直以別牌逐日巡山擧行一本屯山直二名三日式輪回巡山如有樵軍捉納呈課每五日別將或躬自摘奸或使人廉探若有樵童與䂨根現捉之弊則山直掩置不告之罪各別重治或有犯松者重則報營嚴治輕則別將自斷處置一總戎廳餉米一千石移屬本屯以爲取耗放料之地一還米一千石別設一倉以爲糶糴而每年盡數分給於屯所附近民人等處而屯底居民俱三懸保然後始許受食而捧上時或有難捧之弊則依例徵捧於懸保人處一分還時拘於顏私附近屯民外或有借保濫分之弊則別將各別重勘書員庫直嚴棍除名一還上捧上時檢督差使以旗手使令擔當擧行一還上限內不得畢捧則別將之扺法姑不暇論而放料之需無以支繼或有過限拒納之弊則受還屯民及懸保人等報營嚴治期於限內準捧一捧上時每石色二升落三升定式施行而倉屬輩如有科外侵漁之弊各別嚴治禁斷一還上分給時如有欠縮之弊書員庫直自有不勤典守之▣擔當備納一還上一千石每石鼠縮米一升合六石十斗耗條中上下一一千石耗條米爲一百石內諸般料條及鼠縮條除之餘數則別將棑朔取用一司僕寺移來縳排田三十九同內七同每同賭地錢八兩式一同賭地錢十五兩一同賭地錢十二兩合錢三百二十三兩每年十月收捧此是折授時定式之數今不必變改依前酌定徵捧一戶曹移來錢一千兩付之畿營每年生殖二百兩推來捧上一別將每朔加料米一石饌價錢六兩柴油等債錢四兩書員一人每朔料米十二斗錢三兩筆墨價錢五錢春秋衣資錢合四兩庫直一名每朔料米九斗錢三兩春秋衣資錢合四兩旗手二名使令二名各每朔料米六斗春秋衣資錢各一兩五錢通引二名每朔各料米四斗柴水軍一名每朔料米六斗上下一司僕寺縳排田三十九同賭地錢三百二十三兩內別將饌價十二朔錢一百二十兩書員朔下錢四十六兩庫直朔下錢四十兩旗手二名使令二名衣資錢十二兩合錢二百十八兩除之餘數一百五兩則別將排朔取用一屯庫直每朔料租二石春秋衣資租合三石以屯租上下一屯田畓都合十九結五十一負二東內田爲十一結八十二負二束八十三日二朝前耕畓爲七結六十九負五百三十六斗二升落其中入陳處待還起定式收稅時起田畓自明年爲始定式收稅一自司僕寺移屬馬場中寧浦門畓十里門此二處門直二名每朔各料米九斗合六朔料米七石三斗內六石六斗山直二名每朔各四斗十二朔分排上下餘米十二斗則會付於別將排朔條而此則不入於一年應捧中上項門直二名布代錢每朔各三兩五錢六朔合錢四十二兩內山直二名每朔各一兩五錢十二朔分排三十六兩上下餘錢六兩山直二名每朔草鞋價各二錢五分上下一司僕寺移屬馬場二處門直料布自設場日至撤場日自本寺上下而設場雖以六朔爲限而節晚則或至七朔而乃罷六朔之內本無撤場之事若至七朔則山直料布六朔條外屬之別將排朔一倉直一名差出使之守直庫舍而雖無料布不可全然無酬勞之資故秋捧時色米一石屯租二石上下一各項料米及布代錢雖以十二朔磨鍊而至於有閏之年則閏朔朔下旣無出處勢將以別將排朔中一依元朔料例磨鍊上下一凡無稅田畓隨其結卜多少徵納穀草者多有其例所謂馬草以官力實難辦備今番創設之初不獲已如例略干分排每一負田則粟草半束畓則稿草半束定式捧上於屯田畓作人等處以爲喂養官馬之地一自五月至九月官馬喂養稿草使山直輩隨所入進排一本屯公廨基址頗闊掃雪除草等後不可以數少倉屬兼行此則依他邑他屯例使倉底居民擔當擧行一蓮池疏鑿及植木等事旣無軍丁出處乃是大同之後毋論屯隸屯民通瀜擧行一若當空官之時則公廨及倉庫別加守直然後可無疏虞之患屯隸分五更守直一蓮池者守養魚等節使倉庫直次知擧行一屯舍旣是公廨則閑雜人攔入之弊各別禁斷而若有作拏者執捉報營以爲嚴處一本鎭料米朔下錢屯田租縳排田稅還耗穀生殖錢之一年應捧者總計排朔則雖未及兩秋捧而或有徑遞者自當計朔取用依此定式施行一本鎭旣爲別將則不可無鎭軍而閑丁姑難募得流入民人中如有無身役願入者屯田畓中許令耕作使之奠居而不拘定數稱爲屯牙兵舊園所守護軍中退出閑遊者皆是屯作者爲先設始牙兵使本鎭別爲軍案依津渡牙兵例施行一本鎭旣有還穀與松田而別將如或因公出使則不可曠官留鎭軍官一人屯民中擇其可堪者出料條則耗米中每朔九斗春秋衣資錢各二兩磨鍊上下一鎭將衙門不可無軍物喇叭一雙令旗一雙軍服四領本營下件中題給
정조 13년 · 강
召見定例堂上徐有隣鄭昌順李文源沈頤之京畿監司徐有防于誠正閣
정조 13년 · 강
命初六日致祭于故判府事趙璥
정조 13년 · 목
敎曰大臣家終祥隔日趙判府事家遣閣臣初六日致祭
정조 13년 · 강
遞判義禁李命植以李文源代之前望也
정조 13년 · 목
敎曰當寒滞囚可悶判義禁許遞前望單子入之待下批牌招察任
정조 13년 · 목
以金憙爲吏曹參判吳載純爲知經筵姜世晃爲判尹李時秀爲大司成
정조 13년 · 강
以柳誼趙▣德李壽咸爲承旨誼尋遽以閔台爀代之竝前望也
정조 13년 · 강
特放前承旨李集斗等
정조 13년 · 목
禁府以前承旨李集斗洪仁浩等原情啓請上裁敎曰聞其事實觀此供語以推諉之目至於竄削似冤矣過矣承宣等特竝參酌此兩囚分揀放送又以兵曹佐郞李永馥原情啓請刑推得情敎以付過放送又以司僕僉正李廷恢原情啓請刑推得情敎以議處
정조 13년 · 강
命箕營別備錢七萬兩區劃于水原府
정조 13년 · 목
備局啓言顯隆園田畓價錢三萬兩五哨鄕軍支放米一千石取耗次一萬石代錢三萬兩水原府校卒加設料作穀取耗次錢一萬兩以平安監營年例別備條中戊申己酉兩年條各三萬五千兩區劃之意請分付京畿平安兩道臣允之
정조 13년 · 강
備局以舟橋司設置規度啓
정조 13년 · 목
備局啓言舟橋司設置規度一依濬川司例爲之事命下矣都提調三員領議政左議政右議政例兼提調六員以濬川司主管堂上及兵曹判書漢城判尹訓鍊大將禁衛大將御營大將例兼郞廳三員以兵曹一軍色郞廳漢城府道路橋梁次知郞廳及三軍門武從事官中一人差下請使之察任允之又啓言舟橋司堂郞今方啓下矣經紀財力及今措置然後事役可以就緖嶺南別會穀中大米限二千石以耗條請自今爲始逐年區劃使之取用允之
정조 13년 · 강
命臘享祭官致齋以元定日爲之
정조 13년 · 목
敎曰今因備堂言聞之日昨誤爲分付臘享獻官諸執事自昨日齋宿云祀典齋令自有一定之規則如是誤爲擧行萬萬未安況初無下敎則尤爲駭然當該承旨査出捧現告罷職以此意卽令齋官知悉自致齋元定日出齋事卽爲分付
정조 13년 · 강
命校理尹光顏許界一縣
정조 13년 · 목
吏曹啓言觀此校理尹光顏上疏則以爲臣父今年七十二歲母年七十二歲僑寓京輦擔石乏資而臣母數朔之內再經大病而刀圭之節滫髓之供俱未得盡其道臣心憂迫尤非前日比授臣閑僻一小縣得以無憾於藥餌供奉之具云尹光顏之家貧親老菽水難繼之狀卽通朝廷之所共知許界一縣俾伸至情久合於孝理之政而經幄之臣出補外邑事體不輕請上裁從之
정조 13년 · 강
海伯李洪載以信川等邑留養兒給糧馳啓
정조 13년 · 목
因該監司狀啓敎曰諸道則壯啓後錄而本道則不然賑廳何不察飭乎
정조 13년 · 강
命罪人吳光澤施威嚴問
정조 13년 · 목
刑曹啓言祭享色書吏吳光澤依下敎推問則渠爲下吏莫重祭官分排之際恣意幻弄之狀萬萬痛惡用奸情節屢次嚴問一直粧撰平問之下無以取服所當嚴刑得情而適値齋日又有捧供以入之命請上裁敎以許多惠郞必以金履中無論大享朔望塡差於宮享者果非渠用情乎設如渠供中云云同是惠郞而獨以金宗範金履中差送宮享者亦非渠用情乎惠郞戶郞及有勢雄蔭寧疊差於便近處初不欲循次均差於陵祭前後留意看過業已一一照燭則今於特敎嚴問之下何敢遊辭發明乎前後杖配之擧猶不知戢無難犯科似此奸吏若不限死嚴刑取服懲一則法無所施令何足信爲先施威嚴問渠情狀如不一一直告待過齋一依日次重囚例每日次嚴刑期於得情
정조 13년 · 강
命以初七日詣宗廟景慕宮展謁
정조 13년 · 목
因宗廟臘享大祭親傳香取稟敎曰秋謁曠禮情文缺然親傳香祝行省牲省器而展謁後當爲之以此知悉擧行又因景慕宮臘享大祭親傳香取稟敎曰展謁後仍傳香祝省牲省器知悉擧行又因社稷臘享大祭親傳香取稟敎以敬依○因兵曹軍兵磨鍊取稟敎以以訓局步軍十哨馬兵三哨爲先後廂禁軍三番隨駕御營廳留陣
정조 13년 · 강
命前承旨尹行任罷職傳旨勿施
정조 13년 · 목
敎曰今始聞知宮享執事換差於廟享爲敎以未受誓戒使之別齋宿矣次次誤傳獻官以下至於先期齋宿非承宣做錯承宣罷職傳旨勿施
정조 13년 · 강
命全羅兵使李潤彬推考査事置之
정조 13년 · 목
敎曰旣有院啓且係後弊雖令道臣行査終涉煩屑以此以彼不察則不察該兵使推考査事置之事令廟堂分付
정조 13년 · 강
刊汰司䆃寺僉正金履中放罪人吳光澤等
정조 13년 · 목
刑曹啓言罪人吳光澤等處施威嚴覈則金履中之差送便近歸之於私囑金宗範之塡差宮享諉之於前例究厥罪狀萬萬痛惡朴聖浹則從前所犯何如而恣意干囑尤爲絕痛所當捉來嚴覈而聞下往公州地云請卽爲捉來嚴訊得情敎曰吳光澤則始雖吞吐旋能直告特爲參酌決杖收贖放送吳宗瑞則不惟直告又使光澤直告之狀極爲可尙亦卽放送所謂朴聖浹之所爲可謂罔赦前此以此事屢犯重罪放還未幾又以前仕吏依舊犯科者寧有如許頑民嚴刑準三次勿限年定配金履中則渠子在近列小心宜倍他人而莫重享事取捨便苦縱人圖囑致此現發不可以稍異於納賂圖免仍以勿論此等人須加別般處分可以懲後本職爲先刊汰事分付吏曹
정조 13년 · 강
命別監印洪珠出付訓局重棍充軍
정조 13년 · 목
兵曹啓言卽者敦化門東挾守門將全宗善所告內金虎門入直訓局砲手夕食代還入之時砲手崔成福不佩腰牌而入來故該門等牌推背出送則成福自囊中始爲出佩仍卽入去矣少頃有一武藝別監來到敦化門近仗軍士及把門軍卒一竝亂打故守門將以不敢作拏之意據理言責則別監曰囊中之牌不出佩奚罪而牢拒不納何也仍發辱說云故聞甚驚駭該砲手捉來査問則以爲門卒之阻搪不納實爲憤惋仍向肅章門外諉囑所親別監印洪珠果爲假手雪憤之意云當此門禁至嚴之日隱牌已是法外況又擅離直所慫惠掖隸致有此無前變怪請別監印洪珠砲手崔成福出付有司照律重繩入直將領令該府拿問處之該營大將常時不善檢飭之失亦所難免從重推考允之敎曰印洪珠則已令重棍汰去矣觀此草記益聞其所未聞如有一分紀律豈敢若是犯科乎門禁至嚴之日此輩先爲犯科其罪可謂罔赦不可棍汰而止出付訓局拘置待習陣時更加重棍充軍行首武藝廳所任武藝廳竝令訓將決棍訓將常時若有紀律該營軍卒犯此罪科乎所當重勘而名以武藝廳居在肘腋乃敢無難首犯奚暇責訓將乎至於入直將領不可拿處而止令該大將決棍汰去該軍卒亦付該營各別嚴棍重治此後武藝廳輩萬一敲憾於守門將及近仗軍之擧而多歧廉問現發則當用軍律行首武藝廳處捉入捧侤
정조 13년 · 목
禮曹啓言卽接氷庫官員所報則日暖如此前頭合氷旣難預料而在前如此之時陰沍先合處亦有伐取之例豆毛浦漢江越邊背陰處所凝之氷雖未堅厚若失此時不無漸次消融之患云請依所報主梗官卽爲出送使之始役事分付允之
정조 13년 · 강
召見定例堂上徐有隣京畿監司徐有防于重熙堂以李文源爲判尹徐鼎修爲吏曹參判丁範祖爲參議前望也
정조 13년 · 목
以金載瓉李益運爲承旨鄭萬始爲校理徐有隣爲刑曹判書尹師國爲左尹金鎜爲信川郡守李敬一爲大司成金鍾秀單付舟橋司都提調李文源金尙集徐有大李漢豊金持默單付提調李福潤李東善金魯敬單付郞廳○因永興府使望筒敎曰此時北道遞易可悶旣有潛往潛來之繡衣則來頭治績不難知之前此聞有生疏處亦當漸熟民事爲重格例何拘降資則待遽歸後施行
정조 13년 · 강
命遣吏郞諸執事淸齋與否摘奸
정조 13년 · 강
以蔡濟恭爲藥院都提擧前望也
정조 13년 · 강
遣承旨馳詣社稷永禧殿奉審摘奸
정조 13년 · 강
詣宗廟景慕宮展拜
정조 13년 · 목
具翼善冠袞龍袍乘輿出協陽門詣仁政殿降輿就月臺上親傳社稷及永禧殿香祝仍降詣小次祗迎訖乘輿出仁政門降輿乘輦出敦化門入太廟洞口降輦乘輿入齋室改具冕服就版位行展拜禮仍詣殿內奉審就省器位省器詣永寧殿就版位行展拜禮入齋室改具遠遊冠綘紗袍就省牲位省牲還入齋室承旨閔台爀以吏曹參判徐鼎修呈肅單而不爲謝恩請推考從之改具翼善冠袞龍袍親傳香祝訖出齋室乘輿出太廟至洞口降輿乘輦至景慕宮洞口降輦乘輿入齋室改具冕服詣版位行展拜禮詣宮內奉審訖詣省器位省器還入齋室改具遠遊冠絳紗袍就省牲位省牲還入齋室改具翼善冠袞龍袍親傳香祝少頃出齋室乘輿出至洞口降輿陞輦由館峴至泮宮前降輦召見祗迎儒生乘輦入弘化門降輦乘輿由協陽門還內
정조 13년 · 강
遣承旨致祭于達城府院君家
정조 13년 · 목
敎曰今日卽聖后誕辰也今春忌辰旣親行陵祀今日誕辰又行展謁事若不偶餘懷憧憧園誌撰出後欲爲致祭而未果還宮後達城府院君家內外遣承旨致祭
정조 13년 · 목
敎曰近來士習雖曰不古駐輦詢問之下使館吏漫漶替對極爲駭然太學齋任儒生無論參班與否竝爲先停擧上齋生祗迎外竝停擧不飭之大司成遞差
정조 13년 · 강
有政吏曹判書洪良浩參判徐鼎修進
정조 13년 · 목
敎曰此時關西江邊民事守令不可暫刻曠官賑政蔘政俱關民隱之大者江界府使今日政不抱常格須以剛廉有稱人差送待下批卽爲辭朝嚴筯催促赴任○以申匡堯爲掌令李普天爲獻納朴孝成爲正言安廷鉉爲江界府使
정조 13년 · 강
命定龍旗標旗奉持料窠
정조 13년 · 목
敎曰龍旗之尊重與繖扇等繖扇奉持則忠義與事知皆着帽帶有料祿又有久勤遷轉之式而龍旗奉持則無料無久勤所任則不輕以是每加軫念年前許赴瑞䓗臺試射而料窠定數至今未遑園幸定例行將頒示趁今分付可以載錄龍旗奉持十五人已令次知宣傳官與禁軍別將眼同取才入格人竝付禁軍標旗奉持亦宜一體區處禁軍口傳依龍旗奉持例爲之此後通同以十五人定額分屬七番輪番奉持有闕則禁軍取才充定亦依日傘奉持例爲之事令園幸定例堂上知悉未入格之類及步下奉持區處亦令該堂論理草記稟處事分付又敎曰龍旗奉持付料一款今旣定式以頭目二十餘年隨行者爲一人移屬禁旅待久勤限滿在渠無異俟河之淸問名令兵曹邊將承傳
정조 13년 · 강
禁堂上將官之陣上左牽
정조 13년 · 목
敎曰衛內別雲劍以下侍衛諸臣之左牽因重臣筵奏復舊例申禁則陣上堂上將官之左牽近始聞知尤豈成說牽馬猶法外況左牽乎此則自是違法禁飭不可以復舊例言自兵曹判書訓鍊大將以下以至各營門堂上將官之陣上左牽不待朝令而自可不爲此意令廟堂知悉
정조 13년 · 강
飭禮判金文淳錄置笏記
정조 13년 · 목
文淳承大享日子知入之敎而今年五月景慕宮親享以攝行書入命政院問啓以矇未記得不能仰對爲奏敎以此後錄置笏記無或糢糊奏對事嚴飭
정조 13년 · 강
行臘享于太廟社稷永禧殿景慕宮
정조 13년 · 강
召見藥院三提調及定例堂上江界府使于熙政堂
정조 13년 · 목
因藥院啓辭敎以慈殿湯劑當於入侍議定本院問候只於湯劑日次爲之宜矣○諸臣登筵判府事蔡濟恭曰王大妃殿調攝中氣候何如予曰尙未復常誠爲悶迫矣仍命醫官進前議定慈殿進御湯劑李翊臣等曰加味六君子湯限五貼連爲進御似好矣予曰昨於轎前以六君子湯依前方限三貼製入之意下敎矣醫官輩所奏如此以限五貼改書出此後本院問候只於湯劑日次爲之聖體調攝寢睡水剌等措語除之好矣予謂江界府使安廷鉉曰江界素稱難治近年以來積弊成痼又値歉荒朝家宵旰之意當如何哉須盡心奉職無負特簡之意蔘政一事亦係民隱値此災歲何可以惟正之供不思蠲恤之方乎特許退限以紓民力無所不可卿等之意何如濟恭曰聖念雖出於恤民之至意蔘政恐不可退限矣備堂徐有隣鄭昌順沈頤之等曰蔘政與還穀事體之輕重尤有異焉明年若又歉荒則又爲退限可謂行不得之事也此路一開後弊難防臣等之意則恐不可輕議矣予曰一時退限庸何傷也豈可以常例爲拘不思所以闊挾之道乎予謂濟恭曰吏判新除之初予以恢張二字加勉於前席銓官職責孰有過於恢張二字乎濟恭曰恢張二字卽王政之大者掌銓之臣如不能悉心對揚則是豈委任之意乎予曰近來偏論互相乖激吏判則人品柔善庶無此患而或恐見誘於人畏㥘於人果有所加勉者矣向者銓郞望筒中前望之人無故見拔予甚訝惑矣濟恭曰臣等立朝以後每見躁竸成風廉恥日喪心以爲銓郞翰林復舊然後或可救得此弊及夫銓郞舊法更設之後未聞有激濁揚淸之事可以禆補世道只見其爭端日甚私意日長於是乎始知祖宗朝屢設而屢罷蓋出於灼見弊源也且以官方言之銓郞是極望也一經此任則雖冡宰相府無一可礙之處一代之中設有可合者當不過數人而已而遽易無常新望頻數纔經玉暑則便作循例輪通之窠最初設置之意豈亶然哉聖上已悉此弊使之有闕勿補而尙在依違之中有延諡則差出事過則旋卽區處論以國體亦甚苟簡臣意則此等處只論其利害有無而決之不當置之於可罷不可罷之間以因循延拖爲事矣予曰諸堂皆經銓任銓郞革罷以爲如何有隣昌順頤之等曰我朝銓郞屢設屢罷者可見其無限弊端臣等之意豈有異同乎敎曰自初復設決知其無益旣設之後欲罷不能因循至今適因言端聞卿言政合予意鎖刻何拘吏郞復設之規卽爲革罷吏曹判書洪良浩曰銓郞今已變通則時任佐郞先爲區處然後始可出代矣敎曰徐榮輔自有陞敍非所可論其餘今日政一體區處良浩曰今因言端敢此仰達矣日前銓郞差出命下之時臣方違牌待勘初不經意及至倉卒行政性旣愚暗且因年久蟄伏便成聾瞽沈樂洙之名在前望全然不省時當深夜無處通議只就近日三司案中排擬矣追後聞之始覺失措卽欲陳章自劾連因事故因循未果方此惶愧矣今當區處之時不可掩置請沈樂洙以前望例一體區處從之良浩曰今後差出時依向年例以三司中通擬乎予詢于濟恭曰卿意何如濟恭對曰難於三司通融之後若或有彼先此後微示揀取之色則非所以革去弊源之意必循例差擬若他司該郞然後可無爭端矣從之予曰舟橋司堂郞別爲差出有所掣肘故付之濬川司以爲兼管卿意何如濟恭曰誠好矣予曰卿於收議中云云者必因動於李獻慶之言而然也大抵浮橋一事卽我朝始創之事故李獻慶云云良以此也然予豈未盡商量而然乎濟恭曰二月動駕則固無所慮若夫八月之間則不無源水洋溢之慮故獻議中果有所持難矣追聞諸堂之言且聞衆人之論可謂萬全矣予曰浮橋雪月甚好云卿等與諸堂齊會玩賞豈不爲好耶諸堂中時帶將任之人仍佩往來好矣文源曰舟橋堂郞日前已啓下矣本司旣合幷於濬川司則別設郞廳三員雖是略倣三道參軍之例旣無禁松濬川之責則郞官之多數差出實無緊關一都廳足以兼管擧行且造橋之役三軍門擧皆兼管則不必以御營千總爲元定窠已啓下兵曹京兆軍門郞廳竝減下都廳一員三營門千別將以下至騎士將而不計踐歷之高下惟其人極擇自本司啓差使之專幹濬川舟橋二司似好大臣之意如此故仰達矣從之予謂濟恭曰龍旗奉持人處分卿等以爲如何濟恭曰龍旗標旗等奉持其所擧行本自不輕而未沾寸祿又無久勤積年勞苦徒應國役非但渠輩之抑鬱實合朝家之軫念今此處分誠曠絕之恩澤矣予謂有隣等曰筵退後更爲爛商指一草記○濟恭啓言國家之設置兵防船緩急所須其重何如而日前見湖西伯論報備局之狀則以爲兵防船造成之際全木初不用意斲削故船腹甚狹容入不過數百餘石錠具初不深插不過遮眼外面雖似完好其實難以使用云莫重戰器之疏虞寧不寒心閫鎭主管之人事當一一摘發從重勘罪而各閫各鎭例皆如此眞所謂不可勝誅如欲因此而使之一竝改造則不特財力甚難將不免騷擾之患無寧屬之令前自明年以後限滿改造者爲始待其畢役形止報來必使抽柱使用於稅穀載運之役以試完固與否則主事之臣必不敢漫忽如前矣詢于諸堂有隣曰各道兵防船之有名無實曾所稔知今見湖西伯之直陳蓋見其太疏虞也兵防船之使用於漕轉卽國朝故事臣於年前與重臣鄭民始同聲提達仰請修復舊典而因武將之持難闕而不行此非但爲漕運而已莫重戰器決不可一任其疏虞一傡改造其勢誠難特令以限滿者如式改造今年改一船明年改一船以至于十年則擧皆爲完固船隻而若其改造時規度改造後使用等節別立科條以法嚴繩庶責實效矣昌順文源曰戰船疏虞誠爲寒心今欲改制完固必當嚴立科條一年二年至於十年則各鎭戰船擧皆完固矣頤之曰臣等以浮橋事招致江民探問事情則江上業船者無一願授可知其不可使用莫重戰船如是疏虞極爲寒心諸道兵防船雖不得一時改造此後限滿者宜有別般嚴飭務盡十分完固矣從之敎以新造後報來則須卽使用以試其完固與否○良浩啓言臣猥以無似待罪銓任感激恩諭黽勉供職只就目下事擧行今則大政漸近應行之例不可不稟定矣每當都政前儲窠之月郡守以上窠以限滿守令純望備擬次次遷轉雖値口傳政事一體擧行已成近例今亦依此爲之乎從之
정조 13년 · 강
備局以龍旗標旗奉持口傳之式回啓
정조 13년 · 목
備局啓言龍旗標旗奉持其所擧行本自不輕而未沾寸祿又無久勤積年勞苦徒應國役實合朝家之軫念今承聖敎以馬上奉持十五人定爲元額宣傳官與禁軍別將眼同取才臣等看審抄擇則十三人俱是可合二人因在外未及待令而多年隨行鍊習於奉持之役來待諸人一辭齊稱今姑一體抄入以準十五之數待其還現如或不合就其未入格五人更爲抄付以此十五人分屬於禁軍七番待其有闕次次口傳每番次二人輪回入直而一次以三人爲之未及口傳之前動駕時姑令如前待令口傳一款元納馬未口傳之類積滞可悶使之分排彼此交互塡差納馬則十年以上人中貧不能自辧者許給官馬久勤則付之於日率道路事知七人之下首久勤一人循次差遣而十五人中如有闕額則以元禁軍中試取差定未入格五人中一人之病不能隨行者勿論四人從其願以官馬窠屬之馬兵隨闕塡差餘外預差二十八人別無勞勩之可言亦竝置之步下奉持居在外邑未及遍探而招問頭目之在京者則步下奉持本以出身子支望定免布應役今若除役勢將納布與其納布毋寧應役云此後城內動駕時以馬上奉持兼行郊外動駕時則使之依前待令瑞䓗臺則亦依甲辰特敎仍爲許赴事請竝定式施行允之
정조 13년 · 목
以李▣爲大司憲李時秀爲大司諫申禹相爲執義尹行履爲司諫沈樂洙李羲觀爲掌令李尙友爲持平柳雲羽爲獻納宋俊載鄭晚錫爲正言尹悌東爲吏曹正郞韓光植爲佐郞○再政以徐榮輔鄭東觀爲掌令○三政以李龜雲爲吏曹正郞李冕膺爲佐郞
정조 13년 · 강
命江界先納信蔘移施於當年應納條
정조 13년 · 목
敎曰江界民事如是關心邑守雖令擇送徭賦若無蠲恤是豈責實之政乎本府民隱蔘政爲最雖以樂歲應納言之今夏旣經無前潦水苗丹黃三把之赤手還歸至及於筵席之上則昨年信蔘條係是科外之貢及今息肩之方無出於以先納信蔘移施於當年條當年應納條無論內局戶曹各司特許退限此乃爲民不念所重之意該府使旣承筵敎下去後自當依此知委擧行先以此意令廟當分付道伯俾卽先使江民知之此後勤慢唯在道伯之對揚禁奸竇除痼瘼不特在於邑倅一人竝以此意嚴飭期有實效
정조 13년 · 강
召見判尹李文源于重熙堂
정조 13년 · 강
飭北關守令閉糴之弊
정조 13년 · 목
咸鏡監司李秉模狀啓以爲本道尤甚邑中四窮無依者私賑穀折米劃給明春各邑如或閉糴卽其地定配事請今廟當稟旨分付敎曰請穀事依狀請施行至於閉糴之弊是豈共濟之意乎小民之富實者猶不敢乃爾名以命吏拘於此疆爾界其罪殆有甚於越視泰瘠奚特卽其地定配而已爲先拿致營門從重決杖後仍爲定配以慰望哺之民心以謝塡壑之民命以此意廟堂措辭嚴飭
정조 13년 · 목
敎曰時囚之當寒滞囚可悶勿拘齋日皆令今日內功議區別減等草記照律其中洪格照律事判金吾之隨重持難極爲未安從重推考斯速擧行事申飭○義禁府啓言李廷恢杖一百收贖告身盡行追奪徒三年定配議減一等徒二年半定配而以功臣子收贖請告身盡行追奪放送允之又啓言洪格杖一百收贖告身盡行追奪南海縣定配請依例遣府羅將押送敎以所犯雖關後弊本情明是無情苟非鞫獄重囚親年九十皆許收贖歸養如是處分不至失刑依此更爲照律
정조 14년 · 강
召見藥院三提調于壽靜堂都提調蔡濟恭提調鄭昌順副提調洪明浩
정조 14년 · 목
藥院請診故也○都提調蔡濟恭曰昨日有童便入之之敎果進御乎予曰昨日再次進御朝又進御似若有效矣濟恭曰和解外感童便爲最予曰膈氣挾感衝亘兼又痰滯以至惡寒而咳嗽最難堪耐濟恭等曰臣等當於夕後更請診候矣予曰不必更爲求對矣濟恭曰臣等伏見我殿下所御衾具欽仰攢頌之餘繼以惶恧矣我聖上昭儉之德固已國人之所知而亦不料至此之儉也殿下位居千乘富有億兆而崇儉如此臣等則乃反不然雖士庶率多以紬爲衾者臣亦未免從俗而太侈豈非悚惶乎予曰予於章服或取精潔者至於燕居不問麤劣非曰崇儉式遵我朝家法而然矣
정조 14년 · 목
大司憲洪秀輔大司諫尹㬦掌令李錫夏獻納魚錫齡等啓曰噫嘻痛矣亂臣賊子從古何限而豈有如物故罪人在簡也哉本以䲷獍之性兼以蛇蝎之毒護法於鏡虎傳神於雲確讎視義理背君死黨卽渠平生伎倆而及夫綢繆宇偉暗地醞釀密逕排布固非一朝一夕之故往在丙午冬慈殿諺敎特降之時率土悲遑擧朝震蕩孰不冤憤思報國讎而渠反陰護逆魁假托風病偃臥朝房賓啓庭籲終不一參晩後一疏用意巧慝片言半辭初不及巨魁之逆節又不擧宇偉之凶謀其心所在路人皆知況慈殿請徽號之日晏然在家獨不來參而翌朝肩輿之私行則自如焉月正擧褥儀之辰又爲懸病不參賀班而經夜度支之除命則出肅焉不滿之心無將之習十目所覩明若觀火特以蛇盤蚓結勢焰滔天箝制一世莫敢誰何而至於再昨年太學之捲堂也公議不泯聲討峻發則渠若有一分秉彝之心固當改心革面克悛舊習而乃於大僚之聯請搢紳之齊籲也更售前套復托昔疾鎭日大論一切謀避若將有所恃而立節者然喉院稠坐肆發凶言奉敎討逆之大臣反擬置辟之極典聞者莫不心寒膽掉而惟其狠愎之性怨毒之習愈往愈肆末又粧出驥賊之凶疏誣逼慈聖嘗試朝廷秋供一出情節盡露古今天下寧有如許窮凶絕悖之劇逆哉雖使此賊千剮萬戮猶未足以洩神人之憤而只施薄竄經斃旅店窮覈無路自今以後復有劇賊任自致斃而追孥之典拘於禁令仍不施之則如此亂逆之徒終無可施之法乎輿憤益沸公議愈激肆市之律雖未加於渠身逆孼凶種終不可置之於覆載之間請物故罪人在簡亟施孥戮之典批以在簡事旣謄前啓如是加律何也
정조 14년 · 강
命永宗僉使曹命楫拿處
정조 14년 · 목
命楫以今春水陸操設行取稟馳啓而不書承政院開拆又不着銜政院請勘有是命
정조 14년 · 강
召見承旨于壽靜堂
정조 14년 · 목
藥院請診故也○藥院請夕診敎曰比昨顯勝如朝筵入侍時本院夕問安勿爲之
정조 14년 · 강
命園幸日子待下敎擧行
정조 14년 · 목
敎曰園所展拜退定於今晦來初日子則更待下敎擧行
정조 14년 · 강
有政吏曹判書洪良浩參判閔鍾顯參議曺允大進
정조 14년 · 목
以李勉兢爲禮曹參議
정조 14년 · 강
命嶺伯軍威縣被燒民戶別施恤典
정조 14년 · 목
慶尙監司李祖源狀啓以爲去月二十八日軍威縣民家九十五戶燒燼別遣親禆摘奸慰諭後借材造屋之方另飭面任亦令地方官題給元恤典優助役糧以爲奠接之地敎曰軍威近百戶被燒已甚矜惻況臨歲失所之狀尤覺悶切卽令道伯嚴飭斯速結構畢奠接後形止狀聞仍令廟堂參考他道近百戶被燒時別施之恤典依此爲之之意卽爲行會
정조 14년 · 강
命敬差官李錫心拿囚泛鐵官及太常下隸嚴覈
정조 14년 · 목
忠淸監司權▣狀啓以爲栗木敬差官李錫心藉重作弊之罪令攸司稟處敎曰前此飭敎何等截嚴則乃敢如是犯科至發於道狀其討索貽弊之端不聞可知況道狀中論列雖似草草亦足爲證該官員李錫心無異偶官何足責然名以官員待査事畢捧供嚴處次出付禁府姑爲嚴因泛鐵官及奉常寺下人等令該曹今日開坐箇箇各別嚴訊道狀外許多剝割之事一一捧直招以草供捧入參議近以內閣起居在闕中卽爲進去開坐捧供來待萬一歇治萬一歇問是豈調攝中憂民邑有此申諭之本意乎此意嚴飭該曹雖下於此之事朝令事體至嚴且重一有犯科是國無法況屢飭之事京外官吏無難干科道伯守令極意斗護惟恐營邑之生事此已萬萬駭然必待關飭然後强始登聞道伯事誠莫曉也其委折之緣何更令政院題送書目使卽擧實狀聞吏奴驛屬等亦係啓下罪囚則所當具格捧供尾請令該曹稟處而尋常句勘草率了當擧行之節節顚錯猶屬餘事政院之循例捧入難免不審之責當該承旨從重推考原狀啓還下送
정조 14년 · 강
勘放時囚金履毅等
정조 14년 · 목
禁府以東部奉事金履毅西部奉事趙有善南部都事柳鼎模北部奉事任晦周中部都事羅東善等原情啓請刑推得情敎以除刑推議處又啓言金履毅等身爲部官洞任輩憑藉斂民之弊朦不禁斷溺職之罪在所難免竝以此照律請各笞四十收贖付過還職放送允之敎以如有功議各減一等又啓言金履毅柳鼎模任晦周羅東善等竝功減一等各笞三十收贖而趙有善無功議又以忠壯衛將咸正禧原情啓請刑推得情敎以何足責也汰去放送
정조 14년 · 목
藥院請診候議藥敎曰欲爲穩攝卿等引接有煩酬應今日則不必入侍矣
정조 14년 · 강
命政院問掌令金履翼漏通疏語委折